b'\n_START_ARTICLE_\nHeliobjekt\n_START_PARAGRAPH_\nHeliobjekt (prantsuse keeles objet sonore) on muusikas prantsuse helilooja Pierre Schaefferi kontseptsiooni kohaselt algsest helitekitajast s\xc3\xb5ltumatu heli. _NEWLINE_Heliobjekt on akusmaatika \xc3\xbcks tuumm\xc3\xb5isteid. Schaefferi meelest helide salvestamine asetab k\xc3\xb5ik helid \xe2\x80\x93 nagu muusika, m\xc3\xbcrad, loomade h\xc3\xa4\xc3\xa4litsused ja mistahes muud helid \xe2\x80\x93 v\xc3\xb5rdsetele alustele, kuna nii on neid v\xc3\xb5imalik kogeda \xc3\xbchesugusel moel. Salvestatud helisid v\xc3\xb5ib k\xc3\xa4sitleda heliobjektidena, mis eristuvad oma akustilistest v\xc3\xb5i noteeritud allikatest.  _NEWLINE_M\xc3\xb5tlemine heliobjektide kaudu andis Schaefferile v\xc3\xb5imaluse helide universumi uudseks liigitamiseks. Uurimise vahendiks sai kuulamine ise. Schaeffer ei liigitanud heliobjekte ei akustilises m\xc3\xb5ttes, sest selline liigitus on seotud ainult tajukompleksiga ega ka nende esteetiliste omaduste j\xc3\xa4rgi. Heliobjekte hinnates v\xc3\xa4listas Schaeffer nii ilma k\xc3\xb5lalise relevantsuseta f\xc3\xbc\xc3\xbcsikalised m\xc3\xb5\xc3\xb5tmised kui ka teooriad muusikalistest struktuuridest. Tema eesm\xc3\xa4rk oli liigitada heliobjekte l\xc3\xa4htudes distsiplineeritud kuulamisest. Samas ta r\xc3\xb5hutas, et distsiplineeritud kuulamiseks pole vaja mingeid teatud valitud kuulajaid ning et heliobjaktide liigitamine on h\xc3\xa4davajalik eelt\xc3\xb6\xc3\xb6 j\xc3\xa4rgnevale muusika loomise aktile._NEWLINE_Helilooja jaoks sobivat heliobjekti nimetas Schaeffer muusikaliseks objektiks. _NEWLINE_Oma heliobjekti kontseptsiooni v\xc3\xa4ljat\xc3\xb6\xc3\xb6tamisel on Schaeffer tuginenud Edmund Husserli fenomenoloogilise reduktsiooni kontseptsioonile.'